壽制置夏節使
作者：陽枋
朝代：宋

paragraphs: 丙申蚩尤臨蜀口，三十年餘遭踐蹂。
當時五十四郡全，兵與民財堪著手。
鋒旗戊午肆長驅，江北江南分戰守。
彫瘵僅存六七州，鴻鴈飛鳴狐夜吼。
先生受任勢凌兢，倉扁視證亦驚走。
無麫餺飥難支撐，將勇兵强民力阜。
前賢用蜀當優游，先生端力排紛糾。
農炊豈暇勸加餐，春風未始一盃酒。
公心只有天地知，雖處艱關安且久。
事不辭難功不矜，節度樞垣亦廉取。
天下都統捧霞觴，先生一人更誰有。